62025TJ0069
BENDROJO TEISMO (penktoji kolegija, posėdžiaujanti penkių teisėjų sudėties) SPRENDIMAS
2026 m. vasario 25 d. (
*1
)
„Prašymas priimti prejudicinį sprendimą – Muitų sąjunga – Bendrasis muitų tarifas – Tarifinis klasifikavimas – Kombinuotoji nomenklatūra – Išaiškinimas – Sąvoka „prekės, sukomplektuotos į rinkinius“, sudarytus iš dviejų arba daugiau skirtingų sudėtinių dalių – Tarybos reglamento (EEB) Nr. 2658/87 I priedo VI skyriaus 3 pastaba“
Byloje T‑69/25
dėl Bundesfinanzhof (Federalinis finansų teismas, Vokietija) 2024 m. lapkričio 12 d. nutartimi, kurią Teisingumo Teismas gavo 2025 m. sausio 15 d., pagal SESV 267 straipsnį pateikto prašymo priimti prejudicinį sprendimą byloje
A GmbH
prieš
Hauptzollamt C
BENDRASIS TEISMAS (penktoji kolegija, posėdžiaujanti penkių teisėjų sudėties),
kurį sudaro pirmininkas M. Sampol Pucurull, teisėjai T. Pynnä, J. Laitenberger, M. Stancu ir W. Valasidis (pranešėjas),
generalinis advokatas J. Martín y Pérez de Nanclares,
kancleris V. Di Bucci,
atsižvelgęs į tai, kad 2025 m. sausio 30 d. Teisingumo Teismas pagal Europos Sąjungos Teisingumo Teismo statuto 50b straipsnio trečią pastraipą perdavė Bendrajam Teismui prašymą priimti prejudicinį sprendimą,
atsižvelgęs į Europos Sąjungos Teisingumo Teismo statuto 50b straipsnio pirmos pastraipos d punkte nurodytą sritį ir į tai, kad nėra savarankiško klausimo dėl išaiškinimo, kaip tai suprantama pagal to statuto 50b straipsnio antrą pastraipą,
atsižvelgęs į rašytinę proceso dalį,
išnagrinėjęs pastabas, pateiktas:
–
A GmbH, atstovaujamos direktoriaus P. Kalski ir Rechtsanwalt R. Schwerin,
–
Europos Komisijos, atstovaujamos A. Demeneix ir B. Eggers,
atsižvelgęs į sprendimą, priimtą susipažinus su generalinio advokato nuomone, nagrinėti bylą be išvados,
priima šį
Sprendimą
1
Prašymas priimti prejudicinį sprendimą pateiktas dėl 1987 m. liepos 23 d. Tarybos reglamento (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (OL L 256, 1987, p. 1; 2004 m. specialusis leidimas lietuvių k., 2 sk., 2 t., p. 382), iš dalies pakeisto 2014 m. spalio 16 d. Komisijos įgyvendinimo reglamentu (ES) Nr. 1101/2014 (OL L 312, 2014, p. 1), I priede pateiktos Kombinuotosios nomenklatūros (toliau – KN) ir visų pirma sąvokos „prekės, sukomplektuotos į rinkinius“, kaip apibrėžta minėto priedo VI skyriaus 3 pastaboje, išaiškinimo.
2
Šis prašymas pateiktas nagrinėjant pagal Vokietijos teisę įsteigtos bendrovės A GmbH ir Hauptzollamt C (C pagrindinė muitinė, Vokietija) ginčą dėl kapsulių sistemų, kuriose sidabro amalgamos stomatologiniams užpildams maišyti skirti sidabro lydinio milteliai ir skystas gyvsidabris yra atskirose talpose, tarifinio klasifikavimo.
Teisinis pagrindas
Tarptautinė teisė
3
Suderintą prekių aprašymo ir kodavimo sistemą (toliau – SS) parengė Muitinių bendradarbiavimo taryba (dabar – Pasaulio muitinių organizacija (PMO)), kuri buvo įsteigta pagal Muitinių bendradarbiavimo tarybos steigimo sutartį, sudarytą 1950 m. gruodžio 15 d. Briuselyje. SS buvo įtvirtinta 1983 m. birželio 14 d. Briuselyje sudarytoje Tarptautinėje suderintos prekių aprašymo ir kodavimo sistemos konvencijoje (Jungtinių Tautų sutarčių rinkinys, 1503, p. 4, Nr. 25910 (1988)); ji kartu su 1986 m. birželio 24 d. pakeitimo protokolu Europos ekonominės bendrijos vardu patvirtinta 1987 m. balandžio 7 d. Tarybos sprendimu 87/369/EEB (OL L 198, 1987, p. 1; 2004 m. specialusis leidimas lietuvių k., 2 sk., 2 t., p. 288).
4
SS konvencijos 8 straipsnyje nustatytomis sąlygomis PMO patvirtino SS komiteto priimtas aiškinamąsias pastabas ir nuomones dėl klasifikavimo.
5
Pagrindinėje byloje taikomos redakcijos SS VI skyriaus 3 pastabos paaiškinimų bendrosiose nuostatose nurodyta:
„Ši pastaba taikoma prekėms, sukomplektuotoms į rinkinius, sudarytus iš dviejų ar daugiau atskirų skirtingų sudėtinių dalių, kurių kai kurios arba visos priskiriamos VI skyriui. Tačiau ši pastaba taikoma tik tiems rinkiniams, kurių sudėtinės dalys yra aiškiai skirtos sumaišyti tarpusavyje tam, kad būtų gauti produktai, priskiriami VI arba VII skyriui. Tokie rinkiniai turi būti priskiriami pozicijoms, atitinkančioms šiuos produktus, jeigu sudėtinės dalys atitinka pastabos a–c punktų sąlygas.
Tokių sudėtinių dalių rinkinių pavyzdžiai yra stomatologiniai cementai ir kiti stomatologiniai užpildai, priskiriami 3006 pozicijai, tam tikri dažai ir lakai, priskiriami 3208–3210 pozicijoms, ir glaistai, priskiriami 3214 pozicijai. <...>
Reikėtų pažymėti, kad prekėms, sukomplektuotoms į rinkinius, sudarytus iš dviejų arba daugiau skirtingų sudėtinių dalių, kurių kai kurios arba visos priskiriamos VI skyriui[,] ir skirtoms naudoti paeiliui jų nesumaišius tarpusavyje, šio skyriaus 3 pastaba netaikoma. Šios prekės, supakuotos į mažmeninei prekybai skirtus rinkinius, klasifikuojamos pagal bendrąsias aiškinimo taisykles [paprastai 3 taisyklės b punktą]; prekių, kurios nėra supakuotos į mažmeninei prekybai skirtus rinkinius, sudėtinės dalys klasifikuojamos atskirai.“
Sąjungos teisė
KN
6
Į Europos Sąjungą importuotų prekių muitinį klasifikavimą reglamentuoja SS grindžiama KN. Joje perimamos šešių skaitmenų SS pozicijos ir subpozicijos, ir tik septintas bei aštuntas skaitmenys sudaro jai būdingą skirstymą.
7
Pagal Reglamento Nr. 2658/87 12 straipsnio 1 dalį kiekvienais metais Europos Komisija priima reglamentą, kuriame pateikiama tiksli KN redakcija, kartu su muito normomis, nustatytomis pagal Europos Sąjungos Tarybos ar Komisijos patvirtintas priemones. Šis reglamentas taikomas nuo kitų metų sausio 1 d.
8
Iš Bendrojo Teismo turimos bylos medžiagos matyti, kad pagrindinėje byloje taikytina KN redakcija yra pateikta Įgyvendinimo reglamente Nr. 1101/2014, kuriuo KN iš dalies pakeista nuo 2015 m. sausio 1 d.
9
Bendrosiose KN aiškinimo taisyklėse, pateikiamose Įgyvendinimo reglamento Nr. 1101/2014 I priedo pirmos dalies I skyriaus A poskyryje, nustatyta:
„1. Skyrių, skirsnių ir poskirsnių pavadinimai pateikiami tik nurodymui palengvinti; juridiniais tikslais prekių klasifikavimas nustatomas pagal pozicijų pavadinimus bei skyrių ir skirsnių pastabas ir, jeigu šiuose pozicijų pavadinimuose ir pastabose nenurodyta kitaip, vadovaujantis toliau išdėstytomis nuostatomis.
<...>
3. Jeigu pritaikius 2 taisyklės b punktą arba dėl kokių nors kitų priežasčių prekę galima prima facie priskirti [dviem] arba daugiau pozicijų, ji klasifikuojama taip:
a)
pirmenybė teikiama tai pozicijai, kurioje prekė aprašyta tiksliausiai, lyginant su kitomis pozicijomis, kuriose ji aprašyta bendriau. Tačiau, jeigu kiekvienoje iš dviejų arba daugiau pozicijų yra nurodyta tiktai dalis medžiagų, sudarančių mišrias arba sudėtines prekes, taip pat jeigu nurodyta tiktai dalis dirbinių, supakuotų į mažmeninei prekybai skirtą rinkinį, tokios pozicijos atitikimo tokioms prekėms požiūriu turi būti vertinamos kaip lygiavertės, net jeigu vienoje iš jų prekės aprašytos išsamiau arba tiksliau;
b)
mišiniai, kombinuotos prekės, sudarytos iš įvairių medžiagų arba surinktos iš įvairių dalių, taip pat prekės, supakuotos į mažmeninei prekybai skirtus rinkinius, kurios negali būti klasifikuojamos taikant 3 taisyklės a punktą, klasifikuojamos taip, tarsi jos būtų sudarytos tik iš medžiagų arba sudėtinių dalių, kurios nulemia esminius prekių požymius, jeigu tokį kriterijų galima taikyti;
<...>“
10
Antroje KN dalyje „Muitų sąrašas“ yra VI skyrius „Chemijos pramonės ir jai giminingų pramonės šakų produkcija“.
11
KN VI skyriaus 1 pastabos b punkte numatyta, kad, „[a]tsižvelgiant į A dalies nuostatas, prekės, atitinkančios 2843, 2846 arba 2852 pozicijos aprašymus, turi būti priskiriamos tiktai šioms ir jokioms kitoms šio skyriaus pozicijoms“.
12
KN VI skyriaus 2 pastaba yra suformuluota taip:
„Atsižvelgiant į 1 pastabos nuostatas, prekės, priskiriamos 3004, 3005, 3006, 3212, 3303, 3304, 3305, 3306, 3307, 3506, 3707 arba 3808 pozicijai, dėl to, kad jos sudozuotos išmatuotomis dozėmis arba supakuotos į mažmeninei prekybai skirtas pakuotes, turi būti priskiriamos šioms ir jokioms kitoms nomenklatūros pozicijoms.“
13
KN VI skyriaus 3 pastaba suformuluota taip:
„Prekės, sukomplektuotos į rinkinius, sudarytus iš dviejų arba daugiau skirtingų sudėtinių dalių, kurių kai kurios arba visos priskiriamos šiam skyriui ir skirtos sumaišyti tarpusavyje tam, kad būtų gauti produktai, priskiriami VI arba VII skyriui, turi būti priskiriam[os] pozicijoms, atitinkančioms šiuos produktus, jeigu sudėtinės dalys:
a)
atsižvelgiant į jų supakavimo pobūdį akivaizdžiai identifikuojamos kaip skirtos naudoti kartu, prieš tai neperpakavus;
b)
pateikiamos kartu; ir
c)
pagal jų prigimtį arba santykinius kiekius, kuriais jos pateikiamos, identifikuojamos kaip papildančios viena kitą.“
14
Šiame skyriuje yra KN 28 ir 30 skirsniai, atitinkamai „Neorganiniai chemikalai; organiniai arba neorganiniai tauriųjų metalų, retųjų žemių metalų, radioaktyviųjų elementų arba izotopų junginiai“ ir „Farmacijos produktai“.
15
KN 28 skirsnyje yra 2805 pozicija „Šarminiai arba šarminių žemių metalai; retųjų žemių metalai (lantanoidai), skandis ir itris, tarpusavyje sumaišyti arba nesumaišyti, sulydyti arba nesulydyti; gyvsidabris“.
16
Tame skirsnyje yra ir 2843 pozicija, kurios antraštė atitinka šią lentelę:
2843
Tauriųjų metalų koloidai; neorganiniai arba organiniai tauriųjų metalų junginiai, chemijos atžvilgiu apibūdinti arba neapibūdinti; tauriųjų metalų amalgamos:
<...>
<...>
<...>
<...>
2843 90
Kiti junginiai; amalgamos:
2843 90 10
– – Amalgamos
5,3
–
17
KN 30 skirsnio 4 pastaboje numatyta:
„3006 pozicija apima tik šiuos produktus, kurie turi būti priskiriami šiai ir jokiai kitai nomenklatūros pozicijai:
<...>
f)
stomatologiniai cementai ir kiti stomatologiniai užpildai; kaulų rekonstrukcijos cementai;
<...>“
18
KN 30 skirsnyje yra 3006 pozicija „Farmacijos prekės, nurodytos šio skirsnio 4 pastaboje“. 30064000 subpozicija pavadinta „Stomatologiniai cementai ir kiti stomatologiniai užpildai; kaulų rekonstrukcijos cementai“.
Gairės
19
Prekių, supakuotų į mažmeninei prekybai skirtus rinkinius, klasifikavimo Kombinuotojoje nomenklatūroje gairėse (OL C 105, 2013, p. 1; toliau – gairės), be kita ko, nustatyta:
„[KN 3 bendrosios aiškinimo taisyklės b punkte] sąvoka „prekės, supakuotos į mažmeninei prekybai skirtus rinkinius“ reiškia prekes, kurios:
a)
sudarytos bent iš dviejų skirtingų dirbinių, kurie prima facie priskiriami skirtingoms pozicijoms;
b)
sudarytos iš kartu supakuotų produktų ar dirbinių, skirtų tam tikroms reikmėms tenkinti ar naudojamų konkrečiai veiklai; ir
c)
supakuotos taip, kad tiktų tiesiogiai parduoti vartotojams jų neperpakavus (pvz., dėžėse, futliaruose ar ant padėklų).
<...>
Visos pirmiau minėtos sąlygos turi būti įvykdytos.
Minėtos taisyklės netaikomos rinkiniams, kurie klasifikuotini pagal 1 ir 6 BAT, kai sąvoka „rinkinys“ yra KN kodo aprašyme, pavyzdžiui:
<...>
arba kai taikomos specialios nuostatos, pavyzdžiui:
– VI skyriaus 3 pastaba,
<...>“
Pagrindinė byla ir prejudicinis klausimas
20
2015 m. rugsėjo mėn. kasatorė pagrindinėje byloje A pateikė prašymą C pagrindinei muitinei išduoti privalomąją tarifinę informaciją dėl kapsulių sistemos, kurią sudaro du komponentai, t. y. lydinio milteliai ir skystas gyvsidabris, esantys atskirose talpose. Iš nutarties dėl prašymo priimti prejudicinį sprendimą matyti, kad šių talpų negalima atskirti nesuardant kapsulės, kurioje jos yra. Iš tiesų, jei apgadinama komponentus skirianti pertvara, jie iš karto susimaišo. Kapsulės supakuotos kartu su naudojimo instrukcijomis ir yra skirtos mažmeninei prekybai. Jas galima naudoti odontologijos kabinetuose, kuriuose, naudojant nedidelius instrumentus, galima nesudėtingai sumaišyti paruoštą naudoti sidabro amalgamą stomatologiniam užpildui.
21
2015 m. lapkričio 5 d. privalomojoje tarifinėje informacijoje C pagrindinė muitinė, priešingai, nei prašė A, pagrindinėje byloje nagrinėjamą kapsulių sistemą priskyrė ne KN 30064000 subpozicijai, kuriai taikomas 0 % muito tarifas, o KN 28439010 subpozicijai, kuriai taikomas 5,3 % muito tarifas.
22
A apskundė šį sprendimą.
23
Kai jos skundas buvo atmestas, A kreipėsi į Finanzgericht (Finansų teismas, Vokietija), tačiau jis ieškinį atmetė. Teismas konstatavo, kad aptariamas produktas priskirtinas ne KN 3006 pozicijai, o KN 2843 pozicijai, nes jis buvo supakuotas į rinkinius, kaip tai suprantama pagal KN VI skyriaus 3 pastabą.
24
A dėl šio sprendimo pateikė kasacinį skundą Bundesfinanzhof (Federalinis finansų teismas, Vokietija), prašymą priimti prejudicinį sprendimą pateikusiam teismui.
25
To teismo vertinimu, pagrindinės bylos baigtis priklauso nuo to, ar aptariamą produktą galima laikyti „rinkiniu“, kaip tai suprantama pagal KN VI skyriaus 3 pastabą. Jei taip būtų, tarifinis klasifikavimas turėtų priklausyti nuo to, koks produktas gaunamas sumaišius abu komponentus. Šis galutinis produktas priskirtinas KN 2843 pozicijai, o šiai teikiama pirmenybė prieš 3006 poziciją. Kita vertus, jei tai nėra „rinkinys“, kaip tai suprantama pagal KN VI skyriaus 3 pastabą, galutinis sumaišius sudėtines dalis gautas produktas neturi lemiamos reikšmės jo tarifiniam klasifikavimui. Kapsulių sistema priskiriama KN 30064000 subpozicijai, o ne 28439010 pozicijai, nes lydinio milteliai ir gyvsidabris dar nesudaro amalgamos.
26
Prašymą priimti prejudicinį sprendimą pateikusiam teismui visų pirma kyla klausimas, ar KN VI skyriaus 3 pastaboje vartojama sąvoka „prekės, sukomplektuotos į rinkinius“ aiškintina kitaip nei sąvoka „prekės, supakuotos į mažmeninei prekybai skirtus rinkinius“, kaip tai suprantama pagal gairėse patikslintą KN aiškinimo 3 bendrosios taisyklės b punktą. Jis, be kita ko, siekia išsiaiškinti, ar gairėse įtvirtintas reikalavimas, kad rinkinį turi sudaryti bent du atskirti arba atskiriami dirbiniai, taikomas ir sąvokai „rinkinys“, kaip tai suprantama pagal KN VI skyriaus 3 pastabą. Nacionalinis teismas pažymi, kad pagrindinėje byloje keliamą teisinį klausimą reikia atskirti nuo klausimo, kurį Teisingumo Teismas išnagrinėjo 2016 m. kovo 10 d. Sprendime VAD ir van Aert (C‑499/14, EU:C:2016:155); šis buvo susijęs su sąvokos „prekių rinkinys“, kaip ji suprantama pagal KN aiškinimo 3 bendrosios taisyklės b punktą, aiškinimu.
27
Be to, nacionaliniam teismui kyla klausimas, ar KN VI skyriaus 3 pastabos b punkte įtvirtinta sąlyga, kad sudėtinės dalys turi būti „pateikiamos kartu“, reiškia, kad jas galima pateikti ir atskirai.
28
Galiausiai, prašymą priimti prejudicinį sprendimą pateikusio teismo nuomone, kyla ir klausimas, ar tai, kad KN VI skyriaus 3 pastabos versijoje vokiečių k. žodis „einige“ („tam tikri“) vartojamas daugiskaita, reiškia, kad tuo atveju, kai produktą sudaro dvi skirtingos dalys, jos abi turi būti priskiriamos VI skyriui, ar pakanka tik vienos iš jų.
29
Šiomis aplinkybėmis Bundesfinanzhof (Federalinis finansų teismas) nutarė sustabdyti bylos nagrinėjimą ir pateikti Teisingumo Teismui šį prejudicinį klausimą:
„Ar sąvoka „rinkinys“, kaip ji suprantama pagal [KN] VI skyriaus 3 pastabą, apima kapsulių sistemas, kuriose sidabro amalgamos stomatologiniams užpildams maišyti skirti du komponentai – lydinio milteliai ir skystas gyvsidabris – yra atskirose talpose, kurių negalima atskirti jų nesuardant?“
Dėl prejudicinio klausimo
30
Savo klausimu prašymą priimti prejudicinį sprendimą pateikęs teismas siekia išsiaiškinti, ar sąvoka „rinkinys“, kaip ji suprantama pagal KN VI skyriaus 3 pastabą, turi būti aiškinama kaip apimanti kapsulių sistemą, kurioje sidabro amalgamos stomatologiniams užpildams maišyti skirtos dvi sudėtinės dalys – sidabro lydinio milteliai ir skystas gyvsidabris – yra atskirose talpose, kurių negalima atskirti jų nesuardant.
31
Siekiant atsakyti į šį klausimą, pirmiausia reikia nustatyti, ar sąvoka „prekės, sukomplektuotos į rinkinius“, kaip ji suprantama pagal KN VI skyriaus 3 pastabą, aiškintina kitaip nei sąvoka „prekės, supakuotos į mažmeninei prekybai skirtus rinkinius“, kaip tai suprantama pagal gairėse patikslintą KN aiškinimo 3 bendrosios taisyklės b punktą.
32
Šiuo klausimu reikia pažymėti, pirma, kad nei KN, nei jos paaiškinimuose nėra apibrėžta KN VI skyriaus 3 pastaboje vartojama sąvoka „prekės, sukomplektuotos į rinkinius“.
33
Antra, reikėtų pripažinti, kad, taikant KN VI skyriaus 3 pastabą, produktų klasifikavimas priklauso ne nuo sudėtinės dalies, kuri suteikia jiems pagrindines savybes, o nuo produkto, gauto sumaišius sudedamąsias dalis, kurios visiškai (arba iš dalies) patenka į KN VI skyriaus taikymo sritį. Vadinasi, KN VI skyriaus 3 pastaba yra specialioji nuostata, įtvirtinanti atskiras taikymo sąlygas, kurios skiriasi nuo įtvirtintų KN aiškinimo 3 bendrosios taisyklės b punkte. Šiai pastabai, kaip specialiajai taisyklei, teikiama pirmenybė KN aiškinimo 3 bendrosios taisyklės b punkto atžvilgiu (žr. šio sprendimo 9 punktą).
34
Šią išvadą, kad sąvoka „prekės, sukomplektuotos į rinkinius“, kaip ji suprantama pagal KN VI skyriaus 3 pastabą, yra savarankiška, patvirtina gairės, kuriose aiškiai numatyta, kad KN 3 bendrosios aiškinimo taisyklės b punktas netaikomas, esant specialiųjų nuostatų dėl „rinkinių“. KN VI skyriaus 3 pastaba yra viena iš šiose gairėse aiškiai išvardytų specialiųjų nuostatų pavyzdžių (žr. šio sprendimo 19 punktą).
35
Darytina išvada, kad sąvoka „prekės, sukomplektuotos į rinkinius“, kaip ji suprantama pagal KN VI skyriaus 3 pastabą, turi būti aiškinama savarankiškai, atsižvelgiant į joje nustatytas specialiąsias sąlygas.
36
Vadinasi, antra, reikia patikslinti KN VI skyriaus 3 pastabos taikymo sąlygas.
37
Šiuo klausimu, pirma, reikia pažymėti, jog tam, kad prekes būtų galima laikyti „prekėmis, sukomplektuotomis į rinkinius“, kaip tai suprantama pagal KN VI skyriaus 3 pastabą, jos turi būti sudarytos iš kelių skirtingų sudėtinių dalių. Sąvoką „skirtingos sudėtinės dalys“ reikėtų suprasti taip, kad pagal ją reikalaujama, kad sudėtinės dalys, t. y. tos, kurias galima identifikuoti kaip skirtas galutiniam produktui sudaryti, būtų fiziškai atskirtos viena nuo kitos.
38
Šiuo atveju iš prašymą priimti prejudicinį sprendimą pateikusio teismo pateiktos informacijos matyti, kad nors abu nagrinėjami komponentai yra fiziškai atskirti dėl to, kad buvo supakuoti į dvi atskiras talpas, jie yra neatsiejamai tarpusavyje susiję, nes šių talpų neįmanoma atskirti, nesuardant kapsulės, kurioje jos yra. To teismo teigimu, dėl šios aplinkybės šie komponentai gali nepatekti į sąvokos „prekės, sukomplektuotos į rinkinius“, kaip tai suprantama pagal KN VI skyriaus 3 pastabą, taikymo sritį.
39
Vis dėlto reikia pripažinti, kad nei iš KN VI skyriaus 3 pastabos formuluotės, nei iš SS paaiškinimų nematyti, kad sąvoka „skirtingos sudėtinės dalys“, kaip ji suprantama pagal tą pastabą, reiškia, kad šias dalis turi būti galima atskirti nesuardant jas sujungiančio įtaiso.
40
Vadinasi, sudėtinių dalių neatsiejamumas nėra svarbus nustatant, ar nagrinėjamą kapsulių sistemą galima priskirti prie „prekių, sukomplektuotų į rinkinius“, kaip tai suprantama pagal KN VI skyriaus 3 pastabą. Šių dalių supakavimas į atskiras talpas (vienos sistemos dalis) atitinka 3 pastaboje pateiktą sąvoką „skirtingos sudėtinės dalys“, net jei šių talpų negalima atskirti nesuardant sistemos.
41
Be to, šis aiškinimas atitinka KN VI skyriaus 3 pastabos, kuria siekiama užtikrinti sumaišius gautu produktu grindžiamą tarifinį klasifikavimą, tikslą, kai skirtingos sudėtinės dalys gali būti tinkamos surinkti į galutinį produktą, jas išleidus į laisvą apyvartą.
42
Antra, KN VI skyriaus 3 pastaboje nurodyta, kad produktus galima priskirti „prekėms, sukomplektuotoms į rinkinius“ tik tuomet, jei kai kurios ar visos skirtingos sudėtinės dalys priskiriamos VI skyriui.
43
Pažymėtina, kad prašymą priimti prejudicinį sprendimą pateikusiam teismui abejonių dėl to, ar, esant dviem sudėtinėms dalims, jos abi turi būti priskirtos VI skyriui, kyla dėl KN VI skyriaus 3 pastabos versijos vokiečių k. formuluotės, nes joje vartojami žodžiai „einige oder alle“ („kai kurios arba visos“). Iš tiesų šioje versijoje vartojamas skaitvardis „einige“ nurodo neapibrėžtą skaičių, todėl aiškinant vien pažodžiui galima prieiti išvados, kad jei kalbama tik apie dvi sudėtines dalis, jos abi turi patekti į VI skyriaus taikymo sritį.
44
Šiuo atžvilgiu palyginus įvairias KN VI skyriaus 3 pastabos kalbines versijas matyti, kad versijose vokiečių ir suomių kalbomis atitinkamai vartojami žodžiai „einige oder alle“ ir „jotkut tai kaikki“; vartojami daugiskaita, jie nurodo kai kurias arba visas sudėtines dalis. Tačiau versijose graikų, ispanų, prancūzų, italų, portugalų, rumunų, švedų ir anglų kalbomis atitinkamai vartojami žodžiai „olikos i merikos“, „en su totalidad o en parte“, „en totalité ou en partie“, „in tutto o in parte“, „no todo ou em parte“, „in totalitate sau partial“, „åtminstone någon“ ir „some or all of which“; jie savo ruožtu nurodo visas sudėtines dalis arba dalį jų.
45
Šiuo klausimu reikėtų priminti, kad pagal Teisingumo Teismo suformuotą jurisprudenciją vienoje iš Sąjungos teisės nuostatos kalbinių versijų vartojama formuluotė negali būti vienintelis šios nuostatos aiškinimo pagrindas ar įgyti pirmenybės prieš kitas kalbines versijas. Iš tiesų Sąjungos teisės nuos
46
tatos turi būti aiškinamos ir taikomos vienodai, atsižvelgiant į versijas visomis Sąjungos kalbomis. Esant neatitikimų tarp Sąjungos teisės teksto versijų dviem kalbomis, nagrinėjama nuostata turi būti aiškinama atsižvelgiant į bendrą teisės akto, kurio dalis ji yra, sistemą ir tikslą (žr. 2020 m. sausio 23 d. Sprendimo Bundesagentur für Arbeit, C‑29/19, EU:C:2020:36, 48 punktą ir jame nurodytą jurisprudenciją).
47
Neginčijama, kad jeigu KN VI skyriaus 3 pastaba būtų aiškinama taip, jog pagal ją reikalaujama, kad, esant dviem sudėtinėms dalims, jos abi patektų į šio skyriaus taikymo sritį, šioje pastaboje pateikta nuoroda į rinkinius, kurių sudėtinės dalys jas sumaišius yra skirtos VI arba VII skyriuje nurodytiems produktams sudaryti, netektų prasmės. Iš tiesų, jeigu pagal tokį aiškinimą visos sudėtinės dalys patektų į VI skyriaus taikymo sritį, sumaišius jas būtų galima gauti tik tam pačiam skyriui priskiriamą produktą, todėl aiški nuoroda į VII skyrių netektų prasmės.
48
Darytina išvada, kad KN VI skyriaus 3 pastaba taikoma, jei viena iš skirtingų sudėtinių dalių patenka į šio skyriaus taikymo sritį.
49
Trečia, pagal KN VI skyriaus 3 pastabą „prekėmis, sukomplektuotomis į rinkinius“, kaip jie suprantami pagal šią pastabą, gali būti laikomi tik tie rinkiniai, kurių sudėtinės dalys yra skirtos sumaišyti tarpusavyje tam, kad būtų gauti VI arba VII skyriui priskiriami produktai. Taip yra nagrinėjamu atveju, nes sumaišius gautą galutinį produktą, t. y. sidabro amalgamą stomatologiniams užpildams maišyti, jis gali būti priskirtas skirtingoms KN VI skyriaus, apimančio KN 28–38 skirsnius, pozicijoms.
50
Ketvirta, iš KN VI skyriaus 3 pastabos formuluotės matyti, kad į jos taikymo sritį prekės, sukomplektuotos į rinkinius, patenka tik tuomet, jei įvykdytos trys kumuliacinės sąlygos: kai sudėtinės dalys, pirma, atsižvelgiant į jų supakavimo pobūdį akivaizdžiai identifikuojamos kaip skirtos naudoti kartu, prieš tai neperpakavus, antra, jos pateikiamos kartu ir, trečia, pagal jų prigimtį arba santykinius kiekius, kuriais jos pateikiamos, identifikuojamos kaip papildančios viena kitą.
51
Kalbant apie pirmąją sąlygą, iš pačios kapsulių sistemos struktūros matyti, kad abu pagrindinėje byloje aptariami komponentai skirti naudoti kartu, prieš tai jų neperpakavus. Šie komponentai, supakuoti tiksliomis dozėmis dviejose atskirose talpose, yra skirti sumaišyti naudojant nedidelius instrumentus, siekiant gauti sidabro amalgamą stomatologiniams užpildams maišyti.
52
Antroji sąlyga, dėl kurios kyla klausimų prašymą priimti prejudicinį sprendimą pateikusiam teismui, yra įvykdyta, kai sudėtinės dalys atliekant muitinės formalumus pateikiamos kartu.
53
Tačiau ši sąlyga anaiptol nereiškia, kad turi būti galimybė sudėtines dalis pateikti atskirai.
54
Kaip matyti iš šio sprendimo 41 punkto, aiškinimas, pagal kurį sąlyga, kad sudėtinės dalys turi būti „pateikiamos kartu“, priklauso nuo to, ar jas galima fiziškai atskirti, būtų nesuderinamas su KN VI skyriaus 3 pastabos tikslu.
55
Vadinasi, aplinkybė, jog pagrindinėje byloje nagrinėjamos prekės sudėtinių dalių negalima pateikti atskirai, nesuardant kapsulių sistemos, kurioje jos yra, dėl to, kad kapsulės yra neatsiejamai susijusios, negali būti kliūtis šią prekę laikyti „dirbiniais, sukomplektuotais į rinkinius“, kaip tai suprantama pagal KN VI skyriaus 3 pastabą, nes sprendžiant dėl tokio pripažinimo svarbiausia yra tai, kad atliekant muitinės formalumus fiziškai skirtingos sudėtinės dalys būtų pateikiamos kartu, nepriklausomai nuo to, ar jos yra neatsiejamai susijusios.
56
Kalbant apie trečiąją sąlygą, iš nutarties dėl prašymo priimti prejudicinį sprendimą matyti, kad atliekant muitinės formalumus abu pagrindinėje byloje nagrinėjamo produkto komponentai identifikuojami kaip papildantys vienas kitą, nes, nors jie dar nėra sumaišyti, kad sudarytų sidabro amalgamą, naudojamą stomatologiniams užpildams, jie jau sudozuoti po tiek, kiek reikia vienos porcijos gamybai, todėl ši sąlyga yra įvykdyta.
57
Nors nagrinėjamu atveju iš pirmo žvilgsnio atrodo, kad KN VI skyriaus 3 pastabos taikymo sąlygos dėl pagrindinėje byloje nagrinėjamo produkto yra įvykdytos, prašymą priimti prejudicinį sprendimą pateikęs teismas turi patikrinti, ar įvykdytos visos 3 pastaboje numatytos sąlygos, kiek tai susiję su jame nagrinėjamos bylos faktinėmis aplinkybėmis.
58
Atsižvelgiant į tai, kas išdėstyta, į pateiktą klausimą reikia atsakyti: sąvoka „rinkinys“, kaip ji suprantama pagal KN VI skyriaus 3 pastabą, turi būti aiškinama, kad ji taikoma kapsulių sistemoms, kuriose sidabro amalgamos stomatologiniams užpildams maišyti skirti du komponentai – sidabro milteliai ir skystas gyvsidabris – yra atskirose talpose, kurių negalima atskirti nesuardant kapsulės, kurioje jos yra.
Dėl bylinėjimosi išlaidų
59
Kadangi šis procesas pagrindinės bylos šalims yra vienas iš etapų prašymą priimti prejudicinį sprendimą pateikusio teismo nagrinėjamoje byloje, bylinėjimosi išlaidų klausimą turi spręsti šis teismas. Išlaidos, susijusios su pastabų pateikimu Teisingumo Teismui, išskyrus tas, kurias patyrė minėtos šalys, nėra atlygintinos.
Remdamasis šiais motyvais,
BENDRASIS TEISMAS (penktoji kolegija, posėdžiaujanti penkių teisėjų sudėties)
nusprendžia:
sąvoka „rinkinys“, kaip ji suprantama pagal 1987 m. liepos 23 d. Tarybos reglamento (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo, iš dalies pakeisto 2014 m. spalio 16 d. Komisijos įgyvendinimo reglamentu (ES) Nr. 1101/2014, I priedo VI skyriaus 3 pastabą, turi būti aiškinama, kad ji taikoma kapsulių sistemoms, kuriose sidabro amalgamos stomatologiniams užpildams maišyti skirti du komponentai – sidabro milteliai ir skystas gyvsidabris – yra atskirose talpose, kurių negalima atskirti nesuardant kapsulės, kurioje jos yra.
Sampol Pucurull
Pynnä
Laitenberger
Stancu
Valasidis
Paskelbta viešame teismo posėdyje Liuksemburge 2026 m. vasario 25 d.
Parašai.
(
*1
)	Proceso kalba: vokiečių.